**Slobozia: Chemgas concediază 450 de angajați**

Chemgas Holding Corporation a anunțat autoritățile că intenționează să concedieze 450 de angajați. Decizia este una surprinzătoare, în condițiile în care firma se află în procedură de revizuire a autorizației integrate de mediu. Perioada încetării contractelor individuale de muncă este 10-22 martie 2016.

**Încă o rundă de concedieri**

Chemgas Holding Corporation are în acest moment un număr de 542 de salariați. Potrivit unei adrese înaintate Agenției Județene pentru Ocuparea Forței de Muncă Ialomița în 9 februarie 2016, firma își anunță intenția de a concedia un număr de 450 de angajați. O primă notificare în acest sens a fost primită în luna decembrie a anului 2015. Potrivit acesteia, concedierea colectivă ar fi trebuit să aibă loc la sfîrșitul lunii ianuarie 2016. Conducerea firmei a decis însă amînarea cu o lună a acestei decizii. Potrivit înștiințării din 9 februarie, firma anunță că «perioada 23 ianuarie-23 februarie 2016 este perioada emiterii deciziilor de concediere. Menționăm că de la data înmînării acestor decizii se va derula perioada de preaviz de 20 de zile lucrătoare, iar perioada încetării contractelor individuale de muncă va fi 10 martie-22 martie 2016». «În prezent, în cadrul societății comerciale este angajat un număr de 542 de salariați, urmînd a fi disponibilizat un număr de 450 de salariați» se arată în adresa înaintată AJOFM. Decizia firmei de a concedia majoritatea salariaților survine pe fondul demersurilor de revizuire a autorizației integrate de mediu, expirată la 31 decembrie 2014. Potrivit informațiilor oficiale, la acest moment, Comisia de Autorizare Tehnică din cadrul Agenției pentru Protecția Mediului deliberează cu privire la documentația depusă de Chemgas în acest sens, urmînd să se pronunțe pînă la sfîrșitul acestei săptămîni. Reamintim că, pînă în urmă cu cîțiva ani, Chemgas a fost unul dintre cei mai mari datornici ai județului, datoriile sale către buget ridicîndu-se în anul 2013 la suma de 8,5 milioane de lei. O altă problemă majoră cu care se confruntă firma la acest moment este plata datoriilor restante. Angajații aflați în muncă, dar și foștii angajați, acum concediați, susțin că nu și-au primit salariile restante pe ultimele 4 luni...

**Angajații plîng de ani buni**

 Decimați de concedierile succesive din ultimii ani, angajații Chemgas s-au împărțit în două tabere. Circa 300 dintre ei, pensionari, au putut supraviețiui grație pensiilor de la stat. Ceilalți însă, dependenți de plata lunară a salariilor trăiesc la limita subzistente. Pe site-ul publicației noastre, unii dintre aceștia explică cum s-a ajuns în această situației. Iată cîteva dintre postările apărute în anii 2014-2015:
*«O să ajungem să ne punem juvățul de gît. Stăm la mîna unor nenorociți, foști polițiști corupți cu prieteni în rîndul așa zișilor oameni de afaceri care subminează economia națională și care sînt în stare să-și vîndă și mama și nevasta numai să le iasă lor banul. Directori de doi bani care nu știu decît să amenințe, să șantajeze, să profite de relațiile lor murdare, să se lăfăie în averea care aparține de drept oamenilor (...)»*.
*«Nu s-au luat salariile de 3 luni. Stau ca amărîții cu mîna întinsă să li se dea drepturile și cînd se interesează la contabilitate cînd o fi să primească și ei niște bani, doamna contabilă le răspunde că nu poate să le spună, așa a primit ordin, ce, trebuie să le știe ei pe toate? Se vaită oamenii că n-au cum să-și plătească ratele, să-și achite datoriile. Ba, o doamnă care și-a rupt piciorul, a fost trimisă acasă de la spital pentru că asigurările de sănătate nu fuseseră achitate. Liderul de sindicat să trăiască. Așa știe el să apere interesele tovarășilor lui. L-au cumpărat. Dacă au angajat-o pe nevastă-sa cu 20 de milioane la o secție care nici măcar nu produce nimic, i-au astupat gura. Jos clasa exploatatoare și patronii hulpavi!»*.
*«Pe Andrei Ion, șeful de la pompieri îl știți? 1500 de euro salariu. Fură de pe vremea cînd director general era Dobrescu. Fură și acum. Cot la cot cu adjunctul lui, Prahoveanu Ion, 1000 de euro. Păi, ce să fure? Tradiționalele azotat, fier, motorină. Nu le ajunge. Nu-i mai umflă Dumnezeu. Hoți la drumul mare, oameni buni. Și Călinescu știe și nu le face nimic. De ce? Pentru că are nevoie de ei. Pentru că îi țin de șase, că și el are șmecheriile lui știute de mulți. Numai fraierii trebuie să tacă și să îndure. Că asta sîntem. Niște fraieri și niște proști că le suportăm măgăriile, matrapazlîcurile, hoțiile»*.

17 Februarie 2016,

http://www.independentonline.ro